የብሮድካስት ባለስልጣን የመገናኛ ብዙኃንን አስጠነቀቀ፡፡
ባሕር ዳር፡ መስከረም 23/2012 ዓ/ም (አብመድ) የዘገባ የይዘት ምንጭን ከአንድ ወገን ብቻ በማድረግና የዘገባ ትክክለኝነትን በመጣስ በሕዝቦች መካከል የእርስ በርስ ግጭት በመቀስቀስ ላይ የተጠመዱ የንግድና የመንግሥት የመገናኛ ብዙኃን ከድርጊታቸው ሊቆጠቡ እንደሚገባ የኢትዮጵያ ብሮድካስት ባለስልጠን አሳሰበ፡፡ባለስልጣኑ እነዚህን ተቋማት ከመደገፍና ከማስተማር ባለፈ የይዘት ትንተና ውጤትን መሠረት በማድረግ እስከ መዝጋት የሚደርስእርምጃ እንደሚወስድም አስጠንቅቋል፡፡የመገናኝ ብዙኃን ሕዝባዊ አደራቸውን በልተው፣ እውነትን ረስተውና ሚዛናዊ ከሆነ የዘገባ ሥራ ይልቅ የመንግሥትን የፖለቲካ ፋላጎት ማራገብ ላይ ሲቆሙ፣ የዜጎችን መከባበርና አንድነት በመሸርሸር ጥላቻ ሲሰብኩ፣ ጉልበት ያለውን የሕዝብ ተቃውሞና ጥያቄ ጥላሸት ሲቀቡና ሲያጣጥሉ፣ የበቀል ቋንቋን ሲጠቀሙ ዜጎችን ለግጭት ይዳርጋሉ፡፡በኢትዮጵያ ብሮድካስት ባለስልጠን የብሮድካስት አዋጅ ቁጥር 533/1999 ስር ለመተዳደር ቃል መሀላ በመውሰድ እየሠሩ ያሉ አንዳንድ የንግድና የመንግሥት የመገናኛ ብዙኃን በሕዝቦች መካከል የእርስ በርስ ግጭት ለማነሳሳት ሲሉ የይዘት ምንጭን ከአንድ ወገን ብቻ በማድረግና የዘገባ ሚዛናዊነትን በመናድ ሥራዎች ላይ እንደተጠመዱ ባለስልጣኑ አስታውቋል፡፡ ባለስልጣኑ የተወሰኑ የግል እና የመንግሥት የመገናኛ ብዙኃንን በስም ጠቅሶ ትክክለኛ የመገናኛ ብዙኃንን ኃላፊነት እየተወጡ አለመሆኑን አስታውቋል፡፡